**OSNOVNA ŠKOLA BISTRA
Bistranska 30
Poljanica Bistranska**

**ZAPISNIK SA 4. SJEDNICE VIJEĆA RODITELJA**

**U ŠKOLSKOJ GODINI 2017./2018.**

Četvrta sjednica Vijeća roditelja OŠ Bistra u šk. god. 2017./2018. održana je 3. svibnja 2018. godine u prostorima matične škole u Poljanici s početkom u 19:00 sati. Sjednicu je vodila gđa. Mirjana Eršek, predsjednica Vijeća roditelja. Od ukupno 28 članova vijeća roditelja 8 članova je bilo odsutno. Sjednici je prisustvovao i ravnatelj škole, gosp. Eduard Kovačević.

1. **Verifikacija zapisnika sa 3. sjednice Vijeća roditelja**
2. **Obavijest o organizaciji boravka - 1. razred**
3. **Ponude za školu u prirodi za šk. god. 2018./2019.**
4. **Sufinanciranje kupnje obveznih udžbenika**
5. **Organizacija izleta**
6. **Organizacija prehrane učenika za 6. mjesec 2018. godine**
7. **Ostvarenje školskih projekata- razmjena učenika**
8. **Kalendar događanja- završetak školske godine**
9. **Razno**

**1.Verifikacija zapisnika sa 3. sjednice Vijeća roditelja**

Zapisnik sa prošle sjednice Vijeća roditelja jednoglasno je prihvaćen.

**2. Obavijest o organizaciji boravka – 1. razred**

Ravnatelj škole obavijestio je vijeće roditelja o rezultatima ankete koja se provodila prilikom upisa među roditeljima djece upisane u 1. razred. Anketa se odnosi na novu školsku godinu (2018./2019.). 26 roditelja iskazalo je interes za organizaciju boravka. S tim prijedlogom škola će provesti daljnje dogovore s predstavnicima Općine i načelnikom. Nakon toga će se utvrditi hoće li se i među roditeljima 2. razreda provesti anketa. Cijena za roditelje će se kretati slično kao i u Zaprešiću, okvirno oko 350 kn mjesečno. U to je uključen ručak i užina, bez mliječnog obroka. Općina bi pokrivala troškove plaće za učitelja. Ravnatelj škole i načelnik Općine će obaviti i sastanak s pomoćnikom ministra vezano uz pomoćno osoblje koje je potrebno ukoliko bi se oformio dodatni razred boravka za 2. razred. Kriterije i popuste za korištenje boravka donijet će jedinica lokalne samouprave (Općina).

**3. Ponude za školu u prirodi za šk.god. 2018./2019.**

Ravnatelj je izvijestio roditelje o ponudama koje je dobio vezano uz organizaciju škole u prirodi. Ponude su rađene na bazi 5 dana (4 puna pansiona). Hoteli (Biograd na moru, Veli Lošinj) koji nude i dodatne sadržaje (školu plivanja, korištenje športskih terena i sl.) su nešto skuplji i cijena im je od 1600 – 2125 kn. Dobivene su i neke ponude hostela, gdje je smještaj u višekrevetnim sobama, bez uključenih dodatnih sadržaja, po cijeni oko 950 kn.

Roditelji trećih razreda proveli su anketu za provođenje škole u prirodi. Od četiri razredna odjeljenja, u jednom odjeljenju svi roditelji su za provođenje škole u prirodi, u dva razredna odjeljenja od ukupnog broja učenika po dvoje roditelja nije za provođenje škole u prirodi, a u jednom razrednom odjeljenju od ukupnog broja učenika samo četvero roditelja je za provođenje škole u prirodi. U slučaju provedbe škole u prirodi načelnik Općine će umjesto sufinanciranja škole plivanja sufinancirati prijevoz za učenike za školu u prirodi.

**4. Sufinanciranje kupnje obveznih udžbenika**

Ravnatelj je izvijestio roditelje o kupnji obveznih udžbenika na nivou Županije. Sve Općine spremne su na sufinanciranje u odnosu Županija 60% : Općina 40%. U obvezne udžbenike ne spadaju dodatni materijali – radne bilježnice, atlasi, izborni predmeti, mape i sl. Svaki učenik će svoj komplet udžbenika dobiti osobno, na klupu. Cijene kompleta osnovnih udžbenika su u prosjeku oko 400 kn za niže, te oko 700 kn za više razrede.

Roditelji su napomenuli da neki od učitelja ne koriste radne bilježnice i druge dodatne materijale u radu, pa su zamolili ravnatelja da ih se o tome obavijesti kako se takvi dodatni materijali ne bi kupovali.

**5. Organizacija izleta**

Roditelji su naglasili ravnatelju o mnogim nepravilnostima u prijevozu djece koji se javljaju sa dosadašnjim autobusnim prijevozom (Meštrović) jer su autobusi su često neispravni i neprikladni za prijevoz djece. Ravnatelj je naglasio da se taj autoprijevoznik unajmljivao zbog ekonomski najprihvatljivije cijene. Svaka promjena pretpostavlja i skuplji prijevoz. Dogovoreno je da će se od sada tijekom raspisivanja natječaja za prijevoz voditi briga o ispravnostima autobusa i sigurnosti djece, ne primarno samo o cijeni.

Ravnatelj je naglasio da kod izvođenja terenske nastave autobus kreće i vraća se u školsko dvorište. To nije dio redovnog odvoženja djece u školu i iz škole, pa i nema fiksnog rasporeda vožnje. Djecu se u tim slučajevima ne može razvoziti i ostavljati na autobusnim stajalištima.

Roditelji su zamolili ravnatelja da se pripazi na promjene rasporeda vožnje učenika tijekom svakodnevnog prijevoza u školu i iz škole, jer je bilo nekih promjena o kojima nisu bili obaviješteni.

**6. Organizacija prehrane učenika za 6.mjesec 2018. godine**

Ravnatelj je izvijestio roditelje o zamolbi Osnivača i ministarstva da se od 15.05. 2018. obustavi prehrana učenika u matičnoj školi u poljanici, zbog predviđenih radova i preslabe statike u prostoriji u kojoj djeca jedu. Na taj način će svi predviđeni radovi biti završeni prema predviđenom planu, do početka nove školske godine. U područnim školama prehrana će biti organizirana do kraja školske godine. Roditelji su suglasni oko obustavljanja prehrane za učenike u matičnoj školi.

Roditelji su naveli da jelovnik nije uvijek u skladu s onim što je predviđeno prema mjesečnom rasporedu, što može biti nezgodno zbog djece s alergijama i sl. Također, školski jelovnik koji se objavljuje na web stranici škole često je objavljen u drugoj polovici mjeseca, pa roditelji mole da sve informacije na webu budu aktualne i pravovremene.

**7. Ostvarenje školskih projekata – razmjena učenika**

Učenici naše škole su bili na razmjeni učenika u Mađarskoj, što je bilo sufinancirano od strane Goethe instituta u Zagrebu. Roditelji su pokrivali troškove prijevoza. Tijekom boravka od 5 dana upoznali su školski sustav, način školovanja, kulturu i druge vrijedne informacije kroz druženje s vršnjacima i Mađarske. Informacije o putovanju i druge novosti o događanjima sada će biti dostupne i u e-školskim novinama, koje sa učenicima uglavnom 7. i 8. razreda priprema učitelj informatike. Školske novine za sada će biti objavljivane jednom godišnje. Prijedlog je roditelja da, ukoliko je moguće, izlaze češće.

**8. Kalendar događanja – završetak školske godine**

Zbog objektivnih razloga došlo je do promjene rasporeda provođenja probe i završne predstava, koje će se održati u ponedjeljak 28.05. (generalna proba) i 29.05. (završna predstava. Dan sporta će biti organiziran 30.05., a u petak 1.06. je nenastavni dan. Na Tijelovo, 31. 05. nema nastave.

Školski izleti će biti zadnja dva dana nastave.

**9.Razno**

Nije bilo dodatnih pitanja.

U Poljanici Bistranskoj, 8.05.2018.

Predsjednica Vijeća roditelja:

Mirjana Eršek

Zapisničar:

Lucija Katalenić